Comunicat del grup municipal CUP – Capgirem Barcelona, districte de Sant Andreu

Des del districte de Sant Andreu, el grup municipal CUP – Capgirem Barcelona ens posicionem en contra del PMU (*Pla de millora urbana)* promogut per Unibail Rodamco Steam, S.L.U. en relació a l’ampliació de 36.000m2 del centre comercial “*La* Maquinista”, i que aproparia el centre a posseir una superfície total de 92.000m2, que és la xifra pactada dins la Modificació del Pla General Metropolità (MPGM) impulsada per CiU i PP durant l’anterior legislatura.

Per una banda, entenem que els valors que fonamenten aquest projecte es desvinculen completament de les estructures comercials dels nostres barris, i que responen només a reforçar l’ampliació i extensió de les estructures productives pròpies d’un sistema capitalista de lliure mercat que perjudica, de manera oberta i descarada, els interessos de les persones treballadores i promou, en paral·lel, l’explotació de les mateixes en mans de les grans cadenes comercials.

Entenem també que un projecte d’explotació privada d’aquestes característiques no pot condicionar l’actuació pública planificada dintre de les mateixes instàncies. En aquest sentit, el PMU preveu realitzar actuacions al subsòl dels sols públics, cedits a l’Ajuntament de Barcelona per a la construcció d’una futura escola i de zona verda, per ampliar els aparcaments i habilitar els accessos d’aquest futur centre comercial i, a més a més, incomplint el Text refós de la Llei d’Urbanisme de Catalunya (TRLUC), el grup *Unibail Rodamco Steam, S.L.U* anuncia que, en comptes d’iniciar la construcció dels habitatges de protecció social abans dels 2 anys posteriors a la consideració de la parcel·la com a solar tal i com marca la llei, no començaran les obres fins 12 anys després de l’aprovació del projecte.

En aquests sentit, i tenint en compte els informes jurídics, tècnics i sectorials, presentats per l’Ajuntament de Barcelona, que desaconsellen que aquest PMU tiri endavant, des de la CUP – Capgirem Barcelona estem a favor de l’elaboració d’un nou estudi de viabilitat del projecte que contempli tots els actors socials del districte i de la ciutat, per tal d’aconseguir posar en relleu les necessitats del barri i donar-hi solucions.

Així doncs, exposem la necessitat d’un pla d’usos que posi fi a la proliferació de les grans superfícies arreu del territori i que, alhora, promogui l’economia social així com també, la cohesió i l’impuls de l’actual àrea comercial formada pel comerç tradicional i de proximitat. Per tant, tal i com manifestem en el nostre programa electoral, ens oposem frontalment a les ampliacions de les grans superfícies entre les quals trobem altres exemples molt propers com és el cas de l’Heron City i la futura estació intermodal de la Sagrera.